דוני דארקו

[[ג'ייק ג'ילנהול בתפקיד דוני דארקו, 2001]]
דוני דארקו (באנגלית: Donnie Darko) הוא סרט קולנוע אמריקאי מסוגת דרמה/מותחן פסיכולוגי/מדע בדיוני, אשר נכתב ובוים בשנת 2001 על ידי ריצ'רד קלי. הסרט בכיכובו של ג'ייק ג'ילנהול מתמקד בנער בשם דוני דארקו החווה הזיות שמקורן לכאורה בסכיזופרניה פראנואידית.

הסרט לא זכה להצלחה רבה כאשר יצא לראשונה לקולנוע ב-2001, אולם צבר פופולריות רבה לאחר שיצא ב-DVD ובמשך השנים אף זכה למעמד של סרט פולחן. בזכות המעמד שהסרט הגיע אליו, הופק לו סרט המשך שנקרא "ס. דארקו".

הנושאים העיקריים שבהם עוסק הסרט הם פרדוקסים הנוגעים למסע בזמן ולפילוסופיה. הצד הפילוסופי של הסרט נוגע בסתירה שבין דטרמיניזם לבין חופש הבחירה של האדם (הגישה הפטליסטית). הסרט מציג את שתי הגישות ומעמת אותן זו בזו.

==עלילת הסרט==
הסיפור מתרחש בכפר בדיוני בשם מידלסקס שבמדינת וירג'יניה במהלך תקופת קמפיין הבחירות לנשיאות של שנת 1988. דוני דארקו הוא נער מתבגר אינטליגנטי אך מוטרד רגשית ובעל נטייה לסהרוריות, הנמצא בטיפול אצל פסיכיאטרית שעמה הוא דן במחשבותיו הכמוסות ביותר. לילה אחד נופל מנוע סילון של כלי טיס מסחרי היישר אל תוך חדר השינה של דוני. דוני ניצל ממוות בטוח משום שציית לקול אשר גרם לו ללכת בשנתו, לצאת מחדרו ולשנות את ייעודו. הקול הוא של פרנק, ידידו הדמיוני של דוני אשר לבוש בתחפושת של ארנב מפלצתי. בחצות ה-2 באוקטובר 1988 פרנק מנבא בפני דוני שסוף העולם יתרחש בעוד 28 ימים, 6 שעות, 42 דקות ו-12 שניות.

פרנק משפיע על דוני לבצע פעולות מסוימות אשר מובילות לנקודת השיא של הסרט: בתחילה דוני גורם להצפה של בית הספר התיכון שבו הוא לומד; הפעולה נותנת לו הזדמנות לחזר אחר חברתו החדשה לכיתה ואהבתו הפוטנציאלית, גרטשן רוס. בהמשך, משום שדוני מתעניין במסע בזמן, הוא מחליט לשוחח על תאוריות מסע בזמן עם המורה שלו למדע; הלה נותן לדוני את הספר "הפילוסופיה של מסע בזמן" שכתבה רוברטה ספארו, תושבת מקומית זקנה ותמהונית הידועה בכינוי "סבתא מוות" בפי ילדי השכונה. דוני וגרטשן הולכים לקולנוע לצפות בסרטים "מוות אכזרי" (The Evil Dead) ו"הפיתוי האחרון של ישו" (The Last Temptation of Christ). לאחר שגרטשן נרדמת בהקרנה, מופיע פרנק ומראה לדוני פורטל חור תולעת דרך מסך הקולנוע. דוני מגלה שפרנק הוא נער בן גילו, בעל פצע חמור בעינו הימנית. פרנק גורם לדוני לשרוף את ביתו של ג'ים קאנינגהם, איש עשיר ואהוב בקהילה המתמחה במתן עצות לשיפור החיים, ובעקבות השריפה מתגלה ספרייה של פורנוגרפיית ילדים במרתף ביתו. המעצר של קאנינגהם גורם לכך שאמו של דוני נאלצת ללוות את אחותו הצעירה ואת חברותיה לקבוצת הרקדניות בטיסה ללוס אנג'לס לצורך השתתפותן בתחרות כישרונות צעירים טלוויזיונית.

דוני מצליח לראות את הגלים אשר משפיעים על המרחב-זמן: הם נראים כזרועות היוצאות מתוך החזה של אנשים ויוצרים מסלול אשר מסמן להיכן ינועו בעתיד הקרוב. הזרועות הללו מתוארות גם בספרה של רוברטה ספארו. זרוע נוספת היוצאת מחזהו של דוני מובילה אותו לאקדח שהוסתר בארון של הוריו, והוא גונב אותו.

בליל 29 באוקטובר, בעת שהוריו של דוני נמצאים מחוץ לעיר, דוני ואחותו אליזבת' מארגנים מסיבה גדולה בבית המשפחה כדי לחגוג את קבלתה של אליזבת' לאוניברסיטת הרווארד. דוני, אשר יודע שהזמן עד לסוף העולם עומד להסתיים בחצות, לוקח עמו את גרטשן ושני ידידים נוספים ויחדיו הם נוסעים באופניים לביתה של רוברטה ספארו. הם נתקלים שם בשני בריונים מבית הספר השודדים את ביתה של ספארו. במאבק בין דוני לאחד הבריונים הוא מצמיד סכין לצווארו של דוני. הבריון שואל את דוני: "מדוע לעזאזל אתה כאן? דוני משיב "דאוס אקס מכינה" (משמעותה המשפט הלטיני היא "אל מתוך מכונה") הבריון המבולבל שואל את דוני: "מה לעזאזל אמרת כרגע?" ודוני פשוט עונה לו: "המושיע שלנו". גרטשן נדחפת על ידי הבריונים לכביש מול ביתה של ספארו ונדרסת למוות על ידי מכונית חולפת. הבריונים המבוהלים בורחים מן הזירה. המכונית שדרסה את גרטשן נעצרת והנהג יוצא ממנה. דוני רואה שהנהג הוא חברהּ של אליזבת', פרנק, הלבוש בתלבושת של ארנב לרגל חג ליל כל הקדושים. דוני יורה בו מידית בעינו והורג אותו במקום (אירוע זה מבושר בשתי סצנות מוקדמות יותר בסרט: הראשונה כאשר דוני מדבר עם פרנק בחדר באמבטיה בביתו ומוצא עצמו דוקר את עינו הימנית של פרנק; השנייה בבית הקולנוע כאשר הוא מאלץ את פרנק לחשוף את זהותו – פרנק מסיר את המסכה ועל פניו מתגלה פצע פתוח בעינו הימנית).

דוני נושא את גופתה של גרטשן ומניח אותה במכוניתו. לאחר שדוני מאתר פורטל חור תולעת אשר נפתח ישירות מעל ביתו הוא נוסע לעבר הגבעה המשקיפה על העיירה בזמן שניידות המשטרה עוצרות מול ביתו. מפסגת הגבעה הוא מבחין בפורטל דמוי טורנדו ובמטוס הטס ישירות מעל למקום. אמו של דוני ואחותו הקטנה נמצאות במטוס זה בדרכן חזרה מתחרות הכישרונות, ומטוסן נקלע לעין הסערה. אחד ממנועיו של מטוס הסילון מתפרק ונופל מהמטוס. המנוע נופל ישירות לתוך פורטל הזמן, חוזר בזמן 28 ימים לאחור ומתרסק היישר לתוך חדר השינה של דוני, אך הפעם דוני בוחר להישאר במיטתו ולהיהרג.

הסיפור מסתיים בבוקר למחרת התאונה המקורית של מנוע של הסילון. דוני, שנהרג כתוצאה מהתרסקות מנוע הסילון, מפונה מהבית לעיני בני משפחתו האבלים. גרטשן, שלא פגשה מעולם את דוני בקו זמן זה, רוכבת מול ביתו על אופניה ונעצרת למראה הבית ההרוס והמשפחה המתאבלת. היא מדברת עם ילד על התאונה שאירעה ומנפנפת שלום לאימו של דוני.

== פסקול ==
מכיוון שעלילת הסרט מתרחשת בשנות ה-80 פסקול הסרט מכיל רפרנסים רבים לעשור זה. ומלבד קאבר של גארי ג'ולס לשיר Mad world של להקת Tears for Fears הוא מכיל שירים מהגל החדש, בין השאר של ג'וי דיוויז'ן, אקו והבאנימן ועוד.

== הדמויות הראשיות ==
* דוני דארקו (ג'ייק ג'ילנהול) - הדמות הראשית. נער החווה הזיות שמקורן בסכיזופרניה פראנואידית עליו מוטלת המשימה להציל את היקום מקריסה.
* אליזבת' דארקו (מגי ג'ילנהול) - אחותו הגדולה של דוני.
* גרטשן רוס (ג'נה מאלון) - חברתו של דוני.
* פרנק (ג'יימס דובאל) - החבר של אליזבת'.
* רוז דארקו (מרי מקדונל) - אימו של דוני.
* אדי דארקו (הולמס אוסבורן) - אביו של דוני.
* סמנתה (סם) דארקו (דביי צ'ייס) - אחותו הקטנה של דוני.
* קארן פומרוי (דרו ברימור) - המורה לספרות אנגלית של דוני.
* פרופסור מוניטוף (נואה ויילי) - המורה למדעים בבית ספרו של דוני.
* ג'ים קאנינגהאם (פטריק סווייזי)
* קיטי פארמר (בת' גראנט) - מורה בבית ספרו של דוני.
* רוברטה ספארו (פיישינס קליבלנד) - אישה זקנה וסנילית אשר מתגוררת בעיירה של דוני.

==גרסת הבמאי משנת 2004==
סופו של הסרט המקורי מ-2001 לא היה ברור והשאיר פרשנויות רבות שרובן פורסמו באינטרנט. ההתעסקות הרבה בסרט העניקה לו מעמד של סרט פולחן.

בעריכה המחודשת של הסרט (גרסת הבמאי מ-2004) ניסו יוצריו לספק פרשנות רשמית להתרחשויות בגרסה המקורית: הם הוסיפו קטעים חדשים לסרט, וכן קטעים נבחרים מהספר הבדיוני "הפילוסופיה של המסע בזמן" מאת רוברטה ספארו, שאף מאוזכר מספר פעמים בסרט המקורי. קטעים אלו מוצגים תוך כדי הסרט בגרסה המחודשת, וכמו כן ניתן לקרוא אותם באתר הסרט.

==ראו גם==
* ס. דארקו

==קישורים חיצוניים==

*[https://open.spotify.com/episode/7zzV9VSHC4phuo9DubzIxT?si=GBlP8qhFQS-d_xKxaPz9zA "דוני דארקו"] - פרק בפודקאסט "טראשטוק", בהגשת גילי פורת ושני קיניסו
* 

* [http://www.fisheye.co.il/donnie_darko ביקורת על הסרט], באתר עין הדג
* רון רייטן, [http://bidur.nana10.co.il/Article/?ArticleID=553632&TypeID=1&sid=123 דוני דארקו חוזר], באתר נענע 10, 11 במאי 2008
* 

פרשנויות ורמזים לסיומו התמוה של הסרט ניתן למצוא ב:
* [http://www.stagingpoint.com/archives/000053.html Donnie Darko interpretations at The Staging Point]
* [https://web.archive.org/web/20041211121605/http://www.tonystuff.co.uk/darko-spoilers.htm Plot discussion at TonyStuff]
* [https://web.archive.org/web/20041212032906/http://www.tonystuff.co.uk/darko-time.htm Online copy of Philosophy of Time Travel]
* [http://www.everloving.com/dd-bio.html Everloving Records Donnie Darko biography at Top 40 Charts]
* [http://top40-charts.com/song.php?sid=8983&sort=chartid&string=Michael/ entry for Mad World]
* [https://web.archive.org/web/20191115051620/http://www.donniedarko.com/ Director's cut trailer]
* [https://web.archive.org/web/20041121210114/http://darkomovie.proboards24.com/ Donnie Darko Fansite Message Board]
* [http://www.newmarketfilms.com/index.cfm Newmarket Films official website] 
* [http://www.newmarketfilms.com/news-window.cfm?NID=31 Seattle Post review of DONNIE DARKO Director's Cut Wednesday, June 2, 2004] 
* [http://www.dvdtimes.co.uk/content.php?contentid=12416 Changes in the Director's Cut at DVD Times]

קטגוריה:סרטי דרמה אמריקאיים
קטגוריה:סרטי מדע בדיוני אמריקאיים
קטגוריה:סרטי מסע בזמן
קטגוריה:סרטי לולאת זמן
קטגוריה:סרטי מסתורין אמריקאיים
קטגוריה:סרטי פולחן
קטגוריה:סרטי פנטזיה אמריקאיים
קטגוריה:סרטי מותחן פסיכולוגיים
קטגוריה:סרטים אמריקאיים משנת 2001
קטגוריה:סרטי 2001
קטגוריה:סרטי מדע בדיוני מ-2001